32000D0816
L 332/112
JURNALUL OFÍCIAL AL UNIUNII EUROPENE
DECIZIA COMISIEI
din 27 decembrie 2000
privind neînscrierea chintozenului în anexa I la Directiva 91/414/CEE a Consiliului și retragerea autorizațiilor eliberate pentru produsele fitosanitare care conțin această substanță activă
[notificată cu numărul C(2000) 4136]
(Text cu relevanță pentru SEE)
(2000/816/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2000/68/CE a Comisiei (2), în special articolul 8 alineatul (2) al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de aplicare a primei etape a programului de lucru prevăzut la articolul 8 alineatul (2) din Directiva 91/414/CEE privind introducerea pe piață a produselor fitosanitare (3), astfel cum a fost modificat ultima dată prin Regulamentul (CE) nr. 2266/2000 (4), în special articolul 7 alineatul (3) litera (b),
întrucât:
(1)
În conformitate cu articolul 8 alineatul (2) din Directiva 91/414/CEE, Comisia inițiază un program de lucru pentru analiza substanțelor active utilizate în produsele fitosanitare existente pe piață la 15 iulie 1993. Regulamentul (CE) nr. 3600/92 adoptă normele de aplicare a acestui program.
(2)
Regulamentul Comisiei (CE) nr. 933/94 (5), astfel cum a fost modificat ultima dată prin Regulamentul (CE) nr. 2230/95 (6), a stabilit lista substanțelor active care trebuie să fie evaluate în conformitate cu Regulamentul (CEE) nr. 3600/92, a desemnat statul membru raportor pentru evaluarea fiecărei substanțe și a identificat producătorii fiecărei substanțe active care au prezentat o notificare în termenul stabilit, în conformitate cu articolul 4 alineatul (2) din Regulamentul (CEE) nr. 3600/92.
(3)
Chintozenul este una dintre cele 90 de substanțe active prevăzute în Regulamentul (CE) nr. 933/94.
(4)
În conformitate cu prevederile articolului 7 alineatul (1) litera (c) din Regulamentul (CEE) nr. 3600/92, în calitate de stat membru raportor desemnat, Grecia a prezentat Comisiei raportul de evaluare a informațiilor transmise de autorii notificărilor la 1 decembrie 1997, în conformitate cu prevederile articolului 6 alineatul (1) din regulamentul menționat anterior.
(5)
După primirea raportului statului membru raportor, Comisia a început consultările cu experții statelor membre și cu autorul notificării principale (Uniroyal Chemicals), în conformitate cu articolul 7 alineatul (3) din Regulamentul (CEE) nr. 3600/92.
(6)
Statele membre și Comisia au examinat raportul de evaluare elaborat de Grecia în cadrul Comitetului permanent fitosanitar. Această examinare a fost finalizată la 13 iulie 2000 și concluziile au fost consemnate în raportul de examinare al Comisiei pentru chintozen, în conformitate cu prevederile articolului 7 alineatul (6) din Regulamentul (CEE) nr. 3600/92.
(7)
În conformitate cu evaluările efectuate, informațiile prezentate nu sunt suficiente pentru a demonstra că, în condițiile de utilizare avute în vedere, produsele fitosanitare care conțin chintozen satisfac, în general, cerințele prevăzute la articolul 5 alineatul (1) literele (a) și (b) din Directiva 91/414/CEE privind introducerea pe piață a produselor fitosanitare, în special în ceea ce privește securitatea operatorilor și consumatorilor care pot fi expuși la chintozen, persistența substanței în mediul înconjurător și impactul potențial asupra organismelor care nu sunt vizate în utilizarea acestei substanțe.
(8)
Autorul notificării principale a informat Comisia și statul membru raportor că nu mai dorește să participe la programul de lucru pentru această substanță activă și că, în consecință, nu va mai prezenta alte informații.
(9)
În consecință, această substanță activă nu mai poate fi inclusă în anexa I la Directiva 91/414/CEE.
(10)
Orice termen de grație pentru eliminarea, depozitarea, introducerea pe piață și utilizarea stocurilor existente de produse fitosanitare care conțin chintozen, autorizate de statul membru în conformitate cu articolul 4 alineatul (6) din Directiva 91/414/CEE, nu poate depăși 18 luni, în scopul de a permite utilizarea stocurilor existente în termen de cel mult o perioadă de vegetație suplimentară.
(11)
Prezenta decizie nu aduce atingere nici unei acțiuni pe care Comisia poate să o întreprindă ulterior cu privire la această substanță activă, în conformitate cu Directiva 79/117/CEE a Consiliului (7).
(12)
Măsurile prevăzute în prezenta decizie sunt în conformitate cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Chintozenul nu este inclus ca substanță activă în anexa I la Directiva 91/414/CEE.
Articolul 2
Statele membre se asigură că:
(1)
se retrag autorizațiile pentru produsele fitosanitare care conțin chintozen, în termen de șase luni de la data adoptării prezentei decizii;
(2)
nu se mai eliberează nici o autorizație pentru produsele fitosanitare care conțin chintozen și suspendă orice autorizație, în sensul derogării prevăzute la articolul 8 alineatul (2) din Directiva 91/414/CEE, de la data adoptării prezentei decizii.
Articolul 3
Termenele de grație pe care un stat membru le acordă în conformitate cu prevederile articolului 4 alineatul (6) din Directiva 91/414/CEE trebuie să fie cât mai scurte posibil și să nu depășească 18 luni de la data adoptării prezentei decizii.
Articolul 4
Prezenta decizie se adresează statelor membre.
Adoptată la Bruxelles, 27 decembrie 2000.